Proestukkie uit 'My ster jou ster' - Nuusbriewe LAPA Uitgewers
Proestukkie uit 'My ster jou ster'
Gepos op ... 7/23/2018 1:22:00 PM
My ster jou ster - deur Malene Breytenbach
Hy glimlag. “Die eer is myne. Jy toon ongetwyfeld groot belofte, anders het madame Rolandi jou nie onderrig nie.” Hemel, hy is nog so sjarmant ook dat dit haar voete onder haar uitslaan. Groot operasterre is gewoonlik geneig om meerderwaardig te wees en hulle nie juis aan die opkomendes te steur nie. Nou kan hy egter nie anders nie, want dis net sy, madame Rolandi en die pianis in die vertrek.
Tatiana se gesig brand soos sy bloos. “Ek . . . dis die eerste keer dat ek hom ontmoet.” Sy kug en staan reg om weer die aria te sing.
“Hy het daar by die ateljee ingekom en my en madame Rolandi na die kleedrepetisie genooi,” vertel Tatiana opgewonde vir haar agent, Yvette Marshall, wat haar sake by die operahuis reël. “Wil jy saamkom?”
“Hoe kan ek dit mis?” spot Yvette. “Ek is mos gek oor daardie man. Ek vind die meeste operasangers te vet of plein lelik, maar hy is die absolute uitsondering. En kan hy sing! Sjoe. Ek het verskeie van sy opnames.”
’n Uur later haas hulle hulle na die groot konsertsaal. Madame Rolandi staan reeds voor die deur en gesels met mense.
“Hier is ons ook,” sê Tatiana.
“Nou toe,” sê madame Rolandi. “Ons het spesiale plekke heel voor.”
Hulle loop in die gang op tussen die rye deur. Die orkes is besig om op te warm. Heel voor, in die middel, gaan sit madame Rolandi en hulle neem langs haar plaas.
“Watter rol sing ons Russiese ster?” vra Yvette. “Hy is Don Giovanni, natuurlik,” sê madame Rolandi. “Die beste waarvan ek weet en ek het al baie Don Govanni’s gehoor en afgerig.”
Die gordyn gaan oop. Daar is karakters in kostuums van eeue terug, die vroue in kleurvolle lang rokke. Tatiana luister gemesmeriseer. Sy geniet die verhaal van die verleier met die baie vroue op sy kerfstok en dink dat as iemand ooit werklik ’n reeks vroue sou kon verlei, is dit Igor Radonowski.